ACAP หน้าบาน โชว์ยอดปล่อยสินเชื่อ 10 เดือนแรกทะลุเป้า
ACAP หน้าบาน โชว์ยอดปล่อยสินเชื่อ 10 เดือนแรกทะลุเป้า รับอานิสงส์การขยายตัวของกลุ่มผู้ประกอบการเอสเอ็มอี
2 พ.ย. 2559

บริษัทเอเชีย แคปปิตอล กรุ๊ป จำกัด (มหาชน) หรือ ACAP เปิดเผยว่า ยอดการปล่อยสินเชื่อของบริษัทช่วง 10 เดือนแรกปีนี้ ขยับขึ้นมาแตะระดับ 3.8 พันล้านบาท จากเดิมต้นช่วงปีบริษัทตั้งเป้ายอดปล่อยสินเชื่อปีนี้ไว้ที่ 2 พันล้านบาท แต่ในช่วงครึ่งปีแรกก็สามารถปล่อยสินเชื่อได้ทะลุเป้าหมายดังกล่าวแล้ว หลังจากความต้องการขยายธุรกิจของผู้ประกอบการกลุ่มเอสเอ็มอีเพิ่มขึ้นอย่างต่อเนื่อง ส่งผลให้ผู้ประกอบการด้านการสินเชื่อได้รับอานิสงส์จากการขยายตัวของกลุ่มผู้ประกอบการเหล่านี้ ซึ่งรวมถึงบริษัทด้วย
อนึ่ง เมื่อเดือนส.ค.ที่ผ่านมา ACAP ปรับเพิ่มเป้าหมายการปล่อยสินเชื่อในปีนี้เป็น 3.5 พันล้านบาท จากเดิมที่ต้นปีนี้ได้ตั้งเป้าหมายไว้ที่ระดับ 2 พันล้านบาท ขณะที่มุ่งเน้นการปล่อยสินเชื่อในกลุ่มธุรกิจที่ต้องการสภาพคล่องและเงินทุนหมุนเวียนในการทำธุรกิจ โดยเลือกใช้สินเชื่อจากบริษัท ซึ่งเป็น non-bank ที่มีความคล่องตัวในการวิเคราะห์และอนุมัติสินเชื่อได้เร็วและวงเงินสูงกว่าธนาคารพาณิชย์